RÅDETS KONKLUSIONER af 12. november 1996 om smitsomme spongiforme encephalopathier (TSE) (96/C 374/02)

RÅDET FOR DEN EUROPÆISKE UNION,

SOM HENVISER TIL sine konklusioner af 18. juni 1996 om smitsomme spongiforme encephalopathier (TSE) (1);

SOM ERINDRER OM Rådets konklusioner af 7. oktober 1996 om forskning i Bovine Spongiform Encephalopathy (BSE) og beslægtede sygdomme hos mennesker;

GENTAGER, at beskyttelse af folkesundheden tillægges absolut prioritet i forbindelse med forebyggelse mod overførsel af TSE, jf. konklusionerne fra topmødet i Firenze;

NOTERER SIG, at den store betydning, som skal tillægges sundhedsbeskyttelsen, ved flere lejligheder er blevet understreget på fællesskabsplan siden konklusionerne af 18. juni 1996;

NOTERER SIG Europa-Parlamentets initiativer vedrørende BSE og Creutzfeldt-Jacob Disease (CJD);

NOTERER SIG de aktuelle epidemiologiske data vedrørende CJD, som medlemsstaterne har indsendt;

NOTERER SIG den udvikling, der er sket, siden konklusionerne af 18. juni 1996 blev vedtaget, for så vidt angår

- overvågning af CJD i medlemsstaterne og på fællesskabsplan

- kortlægning af det videnskabelige materiale om årsager til og overførsel af CJD

- oprettelsen af Den Tværfaglige Komité vedrørende BSE, der skal rådgive Kommissionen om mulige risici fra og eksponeringsveje for TSE, og som skal undersøge, hvorledes den videnskabelige forskning skal prioriteres

- oprettelsen af Weissmann-Gruppen, der skal gøre status over forskningen vedrørende BSE og CJD og mulige sammenhænge mellem BSE og CJD, og som skal kortlægge relevante forskningsinitiativer

- andre foranstaltninger, som Kommissionens tjenestegrene har truffet på forskellige politiske områder, herunder levnedsmidler, lægemidler, kosmetik, forbrugerbeskyttelse, landbrug og sundhed og sikkerhed;

BEKRÆFTER, at der fortsat bør træffes hensigtsmæssige foranstaltninger med henblik på at afværge risikoen for mulig overførsel af BSE, og at de ordninger, der er omhandlet i resolutionen af 18. juni 1996 bør videreføres på rette vis, herunder navnlig

- hurtig indførelse af epidemiologisk overvågning af CJD i alle medlemsstater på grundlag af sammenlignelige data, idet der som udgangspunkt skal tages fuldt hensyn til det arbejde, der er gjort under det forskningsovervågningsprogram, der er iværksat af fem medlemsstater

- udvekslingen mellem medlemsstaterne af oplysninger, erfaringer og viden om kontrol og diagnose af tilfældene af TSE

- samarbejde efter behov med kompetente internationale organisationer inden for folksundhed

- fremme af hensigtsmæssige forskningsstrategier med sigte på forebyggelse af TSE, som tager fuldt hensyn til folkesundhedskriterierne samt videnskabelige udtalelser fra ekspertgrupper, f.eks. Weissmann-Gruppen og Den Tværfaglige Videnskabelige Komité;

FINDER, at der af hensyn til folkesundheden skal finde en passende koordinering sted mellem de komitéer, der er nedsat af Kommissionen vedrørende TSE;

HENSTILLER indtrængende til medlemsstaterne at samarbejde tæt indbyrdes, med Kommissionen og med de rådgivende udvalg, som Kommissionen har nedsat, for at samordne deres sundhedspolitikker og -programmer med henblik på at spore og føre kontrol med TSE hos mennesker;

ER ENIG OM at drøfte spørgsmålet løbende.

(1) EFT nr. C 194 af 5. 7. 1996, s. 1.